Չարլիի հրեշտակները (ֆիլմ, 2000)

Չարլիի հրեշտակները, 2000 թվականին նկարահանված էքշն ժանրի ամերիկյան կատակերգություն, որի ռեժիսորն է Մակջին, իսկ սցենարը մշակվել է Ռայան Ռոուի, Էդ Սոլոմոնի և Ջոն Ավգուստի կողմից։ Ֆիլմը «Չարլիի հրեշտակները» շարքի առաջին գեղարվեստական ֆիլմն է և համարվում է «Չարլիի հրեշտակները» հեռուստասերիալի շարունակությունը։ Վերջինիս հեղինակներն են Իվան Գոֆը և Բեն Ռոբերտսը։ Չնայած հեռուստասերիալին, որն ուներ նաև դրամա ժանրի տարրեր, ֆիլմն առավել կատակերգական է։
Ֆիլմի գլխավոր դերերում հանդես են գալիս Քեմերոն Դիասը, Դրյու Բերիմորը և Լյուսի Լյուն, որոնք ֆիլմում մարմնավորում են Լոս Անջելեսում գործող լրտեսների դերերը։ Ֆիլմում Չարլիին ձայնակցում է Ջոն Ֆորսայթը։ Բիլ Մյուրեյը մարմնավորել է Ջոն Բոսլիին՝ այդ դերում փոխարինելով Դևիդ Դոյլին, որը մարմնավորել է Բոսլիի դերը համանուն հեռուստասերիալում։ Ֆիլմում նկարահանվել են նաև Սեմ Ռոքուելը, Թիմ Քարրին, Քելի Լինչը, Քրիսփին Գլովեր, Մեթ Լեբլանկը, Լյուկ Ուիլսոնը և Թոմ Գրինը։
Ֆիլմի պրեմիերան կայացել է 2000 թվականի նոյեմբերի 3-ին ԱՄՆ-ում։ Ֆիլմը ցուցադրման ընթացքում հավաքել է մոտ 264 միլիոն դոլար։ Այն հիմնականում ստացել է քննադատների խառը կարծիքներ։ Քննադատները նշել են, որ Դիասի, Բերիմորի, Լյուի և Մյուրեյի խաղը հետաքրքիր է և հումորային, սակայն շեշտը դրել են սցենարի և օրիգինալության պակասի վրա։
2003 թվականին թողարկվել է ֆիլմի շարունակությունը՝ «Չարլիի հրեշտակները. միայն առաջ» գեղարվեստական ֆիլմը։ 2019 թվականին էլ թողարկվել է «Չարլիի հրեշտակները» համանուն ֆիլմը, որտեղ ամբողջությամբ փոխվել էր դերասանական կազմը։


== Սյուժե ==
Հրեշտակները (Նատալի Կուկ, Դիլան Սանդերս և Ալեքս Մանդեյ) վարձվել էին «Knox Technologies»-ի փոխնախագահ Վիվիան Վուդի կողմից, որպեսզի գտնեն նրա «առևանգված» ընկերոջը՝ Էրիկ Նոքսին և վերադարձնեն Ռոջեր Քորվինի կողմից գողացված ծրագրային ապահովումը։
Հետաքննության ընթացքում հրեշտակների ճանապարհին հայտնվում է ոմն «նիհար»։ Շուտով պարզ է դառնում, որ հաճախորդը՝ Վիվիան Վուդը հակառակորդներից մեկն է։ Հրեշտակների միջոցով նա ցանկանում է հասանելիություն ունենալ մրցակիցների ենթակառուցվածքներին։ Նոքսի հայրը լրտեսների ղեկավար՝ Չարլի Թաունսենդի հետ ծառայել է ԱՄՆ զինված ուժերի հետախուզությունում։ Կրտսեր Նոքսը Չարլիին մեղադրում է հոր սպանության մեջ։
Էրիք Նոքսը նախատեսում է ձայնային անհատականացման ծրագիրը կիրառել բջջային հեռախոսի միջոցով, որպեսզի արբանյակի միջոցով կարողանա հետևել Չարլիի տեղաշարժին, այնուհետ սպանի նրան։ Նոքսը հարձակում է գործում Հրեշտակների վրա։ Ալեքսին փորձում են սպանել, իսկ Նատալիի վրա փորձում է հարձակվել վարձու մարդասպանը։ Հրեշտակները փրկվում են, իսկ Նատալին մարդասպանից ստանում է տեղեկատվություն այն մասին, որ պատվիրատուն Վիվիան Վուդն է, որը նաև Նոքսի գործընկերն է։ Այդ ընթացքում Նոքսն իր տանը կրակում է Դիլանին, սակայն վերջինս կարողանում է ողջ մնալ։ Վիվիանը Բոսլիի շամպայնի մեջ քնաբեր է լցնում և նրան առևանգում՝ պայթեցնելով Հրեշտակների գլխամասը։ Բոսլին կարողանում է կապ հաստատել Հրեշտակների հետ, և աղջիկները կարողանում են հայտնվել հակառակորդների ճամբարում։ Նատալին ազատ է արձակում Բոսլիին, սակայն նրանց վրա է հարձակվում Վիվիանը, իսկ Ալեքսը կարողանում է որսալ Նոքսի և Չարլիի հեռախոսազրույցը, որպեսզի Նոքսը արբանյակի միջոցով չկարողանա գտնել իր տեղը։ Դիլանը ներթափանցում է ամրոց, որպեսզի կանգնեցնի Նոքսին, սակայն Նոքսը կարողանում է նրան գերի վերցնել։ Նոքսը կապում է Դիլանի ձեռքերը և ոտքերը, փորձում Դիլանին իր կողմը գրավել։ Ստանալով կտրուկ պատասխան՝ Նոքսը փակում է Դիլանի բերանը, որպեսզի նա չկարողանա խանգարել Չարլիի հետ զրույցին։
Այդ ընթացքում Նատալիի հետ մարտի ժամանակ հաղթանակում է Վիվիանը, իսկ Ալեքսի վրա հարձակվում է «նիհարը»՝ փորձելով խանգարել նրան։ Ալեքսը կարողանում է հաղթել նրան։ Այդ ընթացքում Նոքսը հեռախոսով կապ է հաստատում Չարլիի հետ՝ արբանյակի միջոցով կարողանալով գտնել Չարլիի տեղագրությունը։ Կապված Դիլանը չի կարողանում նախազգուշացնել Չարլիին։ Նոքսը հայտնաբերում է Չարլիի տեղագրությունը և այնտեղ ուղարկում հրթիռներով զինված ուղղաթիռ։ Նա Դիլանին թողնում է իր զինյալների մոտ։ Դիլանը կարողանում է ազատվել, հաղթել բոլոր հակառակորդներին և միանալ մյուս Հրեշտակներին։ Հրեշտակները միասին հետապնդում են Նոքսին, իսկ վերջինս մահանում է ուղղաթիռի արձակած հրթիռից։ Հրեշտակները որոշում են այցելել Չարլիին՝ հույս ունենալով հանդիպել նրան, սակայն չեն գտնում։ Չարլին հեռախոսով ներողություն է խնդրում և հայտնում, որ հեռացել է, իսկ նրանց գրասենյակը կվերականգնվի։ 
Ֆիլմի վերջում Նատալին, Ալեքսը, Դիլանը և Բոսլին հանգստանում են լողափին։ Նրանց զանգահարում է հարևանությամբ գտնվող Չարլին, սակայն միայն Դիլանն է նկատում նրան և այդ մասին չի հայտնում ուրիշներին։


== Դերասանական կազմ ==


== Հղումներ հեռուստասերիալին ==
Ֆիլմում առկա են տարրեր, որոնք կիրառվում են նաև հեռուստասերիալում. տիտրերը, հերոսների ներկայացման հերթականությունը։ Ֆիլմում առկա են նաև հեռուստասերիալից որոշակի տեսարաններ։
Լարային ինտերկոմ համակարգը, որը կիրառվում է Չարլի Թաունսենդի կողմից, օգտագործվել է նաև հեռուստասերիալում, չնայած արդեն տասնամյակներ շարունակ այն չի արտադրվում։
Չարլի Թաունսենդի դերը կրկին մարմնավորում է Ջոն Ֆորսայթը, չնայած որ կերպարն անձամբ երբևէ չի հայտնվել ֆիլմում, իսկ Հրեշտակներին կառավարում է ինտերկոմի միջոցով։ Ֆիլմի վերջում Չարլին գտնվում է Հրեշտակների հետ լողափում, սակայն միայն Դիլանն է նկատում նրան և այդ մասին չի հայտնում ուրիշներին։


== Նկարահանումներ ==
Ֆիլմի պրոդյուսերներից մեկը՝ Դրյու Բերիմորը, չի սիրում հրազենային միջոցներ, այդ իսկ պատճառով Հրեշտակները ֆիլմում ներկայացվում են որպես մարտարվեստի վարպետներ։ Քեմերոն Դիասը, Դրյու Բերիմորը և Լյուսի Լյուն, մինչ ֆիլմի նկարահանումները, մարտարվեստի դասեր են ստացել հոնկոնգյան կունգֆու ֆիլմերի բեմադրիչ Յուան Հեպինից։
Ալեքսի դերում դիտարկվել են մի շարք հայտնի երգչուհիներ և դերասանուհիներ, այդ թվում նաև Բեյոնսեն, Լորին Հիլը, Ալիա Դանա Հոութոնը և Վիկտորյա Բեքհեմը։ Դերը ստացել է Թենդի Նյուտոնը, սակայն ավելի ուշ հրաժարվել է։ Արդյունքում այն բաժին է հասել Լյուսի Լյուին։
Իսլանդացի երգչուհի Բյորկը հայտարարել է, որ նրան առաջարկել են չարագործներից մեկի դերը, սակայն վերջինս հրաժարվել է։


== Շահույթ ==
ԱՄՆ-ում ֆիլմը հավաքել է 125 միլիոն դոլար, իսկ համաշխարհային ցուցադրությունից ստացված շահույթը գերազանցել է 260 միլիոն դոլարը։
Առաջին հանգստյան օրերի ժամանակ «Չարլիի հրեշտակները» հավաքել են 40,1 միլիոն դոլար։ Սա ռեկորդային է եղել կին գլխավոր հերոսներով ֆիլմի համար։


== Սաունդթրեք ==
Օրիգինալ սաունդթրեքի թողարկումը հաջողված է եղել։ Ֆիլմի գլխավոր երգը՝ «Independent Women Part I», որը կատարել է Destiny's Child-ը, 11 շաբաթով դարձել է ԱՄՆ թիվ 1 հիթը, ինչպես նաև զբաղեցրել առաջին հորիզոնականը Մեծ Բրիտանիայում։


== Ծանոթագրություններ ==